AARHUS: En direkte rute mellem lufthavnen i Tirstrup og Varna? Det kan da ikke tage mange minutter, og er det en vandflyver, tænker de fleste århusianere nok.

Og er der overhovedet passagergrundlag for den rute?

Det skal der nok være, for der er ikke tale om en flyrute til Varna i Marselisborg Skovene, men derimod en rute der sender passagererne direkte ned til sommer og solskin i den bulgarske by Varna, der byder på masser af lækre badestrande og seværdigheder. Varna-flyvningerne går i luften 16. juni 2020 og er dermed klar til næste års sommerferiesæson.

I sidste uge fortalte vi, at passagererne fra Aarhus Airport fra sommeren 2020 kunne flyve direkte til solskinsøen Bornholm. Ingen tvivl om, at Bornholm har fortjent navnet 'Solskinsøen', men der er nok stadig mere varme over Varna end over øen i Østersøen.